મોટા ભાઈના લગ્ન અમારી જાહોજલાલી વખતે જ અમારી ન્યાતના એક મોભાદાર ઘરમાં થયેલાં. એ લગ્નના એકાદ વર્ષ પછી બાપુજીની કંપની ફડચામાં ગઈ ને એમની નોકરી છૂટી ગઈ. બાનાં ટયુશન, થોડી બચત ને ફંડમાંના થોડા પૈસા મળ્યા હતા એટલે ઘરતો ચાલે પણ જલસા બંધ. બાપુજી કામ શોધે પણ મળે નહિ ને મળે તો એટલો પગાર કહે કે શરમ આવે. ભાઈને ત્યારે સુરતમાં નોકરી ખરી પણ એ વખતે મયૂર ને તરુણ ભણે ને એમનો ખર્ચો ભાઈ ઉપાડે એટલે ઘરમાં ના આપી શકે. નસીબ મને એક શાળામાં ટેમ્પરરી નોકરી મળી ગઈ એટલે મેં એ ઝડપી લીધી. પણ બેઠાં બેઠાં બાપુજીનો જીવ કોચવાય.